Návrh

na schválenie Protokolu o zmene  Dohody o zriadení a činnosti Medzinárodnej  banky  hospodárskej spolupráce  zo dňa  22. októbra 1963
(v znení Protokolov zo dňa 18. decembra 1970, 23. novembra 1977 a 18. decembra 1990)
 a
Štatútu Medzinárodnej banky hospodárskej spolupráce
(v znení Protokolov zo dňa 18. decembra 1970, 23. novembra 1977 a 18. decembra 1990)
1.	Základná informácia o Medzinárodnej banke hospodárskej spolupráce (MBHS) 

Medzinárodná banka hospodárskej spolupráce (ďalej len „MBHS“ alebo „banka“) vznikla na základe „Dohody o mnohostrannom zúčtovaní v prevoditeľných rubľoch a o zriadení Medzinárodnej banky hospodárskej spolupráce (ďalej  len „dohoda“),  ktorú dňa 22. októbra 1963 podpísali Bulharská ľudová republika, Československá socialistická republika,  Maďarská ľudová republika,  Mongolská ľudová republika, Nemecká demokratická republika, Poľská ľudová republika,  Rumunská socialistická republika, a Zväz sovietskych socialistických republík. V roku 1974 sa členom banky stala tiež Socialistická republika Kuba a v roku 1977 Vietnamská socialistická republika. Samotná dohoda vstúpila do platnosti 18. mája 1964, zaregistrovaná bola 20. augusta 1964 na sekretariáte Organizácie spojených národov (OSN) pod č. 7388. Ustanovujúce dokumenty banky boli novelizované Protokolmi z 18.12.1970, 23.11.1977 a 18.12.1990. Posledný Protokol o zmene dohody a Štatútu banky z 18.12.1990 upravil aj názov ustanovujúceho dokumentu „Dohoda o zriadení a činnosti Medzinárodnej banky hospodárskej spolupráce“. 

V roku 1963 bolo bývalé Československo zakladajúcim členom MBHS. S dohodou vláda ČSSR vyslovila súhlas 12.12.1963 a  Národné zhromaždenie 31.01.1964. Prezident republiky dohodu ratifikoval 24.02.1964 (oznámenie ministra zahraničných vecí č. 175/1964 Zb. o uzatvorení Dohody o mnohostrannom zúčtovaní v prevoditeľných rubľoch a o zriadení Medzinárodnej banky hospodárskej spolupráce, v znení oznámenia č. 86/1975 Zb.) Ratifikačná listina ČSSR k dohode bola uložená dňa 12.03.1964 na sekretariáte Rady vzájomnej hospodárskej pomoci (RVHP) v Moskve - depozitári dohody (dnes funkciu depozitára plní Ministerstvo zahraničných vecí Ruskej Federácie). Členstvo Slovenskej republiky v banke vzniklo na základe sukcesie Slovenskej republiky do medzinárodných dohôd uzavretých bývalým Československom. Podiel Československa bol rozdelený medzi  Českú republiku a Slovenskú republiku v pomere 2:1. 

Aktuálnymi členmi banky je osem  štátov s uvedenými podielmi na základnom kapitále - Ruská federácia (46,35 %), Česká republika (12,00 %), Poľská republika (10,80 %), Bulharsko (6,80 %), Rumunsko (6,37 %), Slovenská republika (6,00 %), Mongolsko (1,20 %) a Vietnam (0,35 %).

Dohoda počítala s vytvorením prevoditeľnej meny, na základe ktorej by dochádzalo k mnohostrannému platobnému styku prostredníctvom Medzinárodnej banky hospodárskej spolupráce. Transformácia členských štátov po roku 1990 na trhové hospodárstvo ovplyvnila aj činnosť banky.

Dohoda z 18. 12. 1990 o prechode na voľne zameniteľné meny sa premietla do všetkých operácií banky. Základný kapitál bol od 1. 1. 1991 vyjadrovaný v ECU a predstavoval 400 mil. ECU (kurz k 31. 12. 1990: 100 ECU = 81,29 prevoditeľných rubľov). Kapitál mohol byť splácaný vo voľne zameniteľných menách, národných menách členských štátov a v zlate.
Zavedením jednotnej európskej meny euro, došlo aj v rámci MBHS k účtovnému prevodu ECU/EUR a od            1. januára 1999 je zúčtovacou menovou jednotkou mena euro. 

2. Pôsobnosť MBHS

Pôvodne banka podľa dohody v rámci RVHP plnila tieto úlohy:
-	zaisťovať mnohostranný platobný styk v prevoditeľných rubľoch, 
-	úverovať zahranično-obchodné a iné operácie členských štátov,
-	deponovať voľné prostriedky v prevoditeľných rubľoch,
-	získavať depozit v zlate a voľne zameniteľných menách,
-	uskutočňovať iné operácie, ktoré sú v súlade so štatútom banky.

Obdobie od vzniku MBHS do roku 1991 bolo obdobím, v ktorom táto organizácia mala plnú politickú a ekonomickú podporu všetkých členských štátov. Činnosť banky po rozpade RVHP bola utlmená a sústredená len na riešenie finančného vysporiadania členských štátov voči banke samotnej a banky voči západným veriteľom. Banka sa nachádzala vo veľmi zložitej finančnej situácii. V roku 2007 bola úplne vyriešená zadlženosť bývalého ZSSR voči MBHS, čo umožnilo vysporiadať záväzky banky voči západným veriteľom. Napriek problémom spojeným so zdĺhavým riešením problému zadlženosti sa MBHS dokázala vyhnúť problémom s vlastnou likviditou, keď so svojimi obmedzenými zdrojmi dokázala hospodáriť.

Vyrovnanie záväzkov voči západným veriteľom a splatenie dlhu RF bolo významným krokom vedúcim k ozdraveniu finančnej situácie banky. 

V druhej polovici roku 2008 sa zástupcom SR v MBHS v spolupráci s MF SR, MH SR, Ministerstvom ekonomiky RF, veľvyslanectvami SR v RF a RF v SR podarilo vytipovať a nakoniec začiatkom roku 2009 presadiť financovanie touto organizáciou projektov, podporených Protokolom dvojstrannej slovensko-ruskej medzivládnej komisie. Išlo o schválenie úveru vo výške 1 mil. EUR na prefinancovanie dovozu, inštalácie a spustenia v Ústrednej vojenskej nemocnici Ružomberku unikátneho, v Európe prvého a zatiaľ jediného tohto druhu urýchľovača Protónového diagnostického centra, a zaistenie súbežnej výroby v Elektronickom výskumnom a projektovom ústave (EVPÚ) Nová Dubnica komponentov pre  kompletizáciu ďalších takýchto zariadení ruskej firmy Proton centrum Protvino. Ide o prvý, za posledných 20 rokov, a zatiaľ jediný projekt, ktorý spĺňa kritéria misie a hlavných cieľov medzinárodnej organizácie, a takto je dnes aj prezentovaný na mnohých oficiálnych fórach a aj pri vystúpeniach predsedu a predstavenstva MBHS.

Dohoda o spolupráci medzi MBHS a EXIMBANKOU SR bola podpísaná 16. januára 2006, túto dohodu však pri príležitosti návštevy MBHS nahradila nová všeobecná dohoda o spolupráci z 11.12.2008. Dohoda o spolupráci so Slovenskou záručnou a rozvojovou  bankou bola podpísaná dňa 15.4.2013. 

V decembri 2010 sa v MBHS schválil úver vo výške 2 mil. EUR pre ruskú firmu Proton centrum Protvino na výrobu a kompletizáciu  urýchľovačov  protónových častíc pripravovaných pre ďalšie Protónové diagnostické centra s podmienkou, že cca 60% daného úveru bude použitých na objednanie a prefinancovanie  výroby magnetov a ďalších komponentov v slovenskom kombináte EVPÚ Nová Dubnica, ktorý zvládol výrobu takýchto magnetov na požadovanej úrovni už v roku 2009.
V novembri 2011 sa podarilo presadiť v MBHS a nadväzne pripraviť počítačové zostavy, ktoré boli poskytnuté inštitúciám pri Veľvyslanectve SR v Moskve (Slovenskému inštitútu, Slovenskému domu) a družobnému Gymnáziu v Moskve (Trenčín - Moskva). 

V súčasnosti MBHS prebieha procesom transformácie svojej bankovej činnosti na úroveň porovnateľnú s medzinárodnou praxou. Čistý zisk MBHS k 31.12.2012 je vo výške 12,8 mil. EUR a bilančná suma k 31.12.2012 je vo výške 393,6 mil. EUR. MBHS prešla na medzinárodné štandardy výkazníctva (IFRS) a účtovné závierky banky sú každoročne auditované, v súčasnosti spoločnosťou Ernst & Young. 

V súlade s uznesením bankovej rady spoločnosť PricewaterhouseCoopers Russia vykonáva v MBHS personálny audit s cieľom vytvorenia modernej a efektívnej organizačnej štruktúry a optimalizácie počtu zamestnancov. Tento projekt zahŕňa 6 etáp, a to analýza súčasnej situácie, návrh cieľovej organizačnej štruktúry, určenie funkcií odborných útvarov, vypracovanie kvalifikačných požiadaviek a popis funkčných miest, analýza miest s návrhom odmeňovania, návrhy na optimalizáciu mzdových nákladov. Výsledky tohto auditu boli predložené  bankovej rade na jej zasadnutie v novembri 2012. Nová organizačná štruktúra by mala vytvoriť predpoklad fungovania banky ako modernej medzinárodnej finančnej inštitúcie. 

Banka v roku 2013 schválila poskytnutie úveru na projekt financovania nákupu a montáže technologického zariadenia  v novovybudovanom závode spoločnosti Institute Europharm s.r.o. v priemyselnej zóne Kežmarok,  ktorý bude realizovaný v spolupráci so Slovenskou záručnou a rozvojovou bankou. Spolupráca so SZRB sa týka právneho zabezpečenia, monitoringu a iných servisných činností pri správe úveru. Spoločnosť predpokladá  vznik nových pracovných príležitostí v regióne  asi 50-60 osôb. 

3. Štruktúra riadenia MBHS

Najvyšším orgánom riadenia je banková rada, ktorá posudzuje a rieši základné otázky vymedzujúce politiku a smery práce banky. Skladá sa zo zástupcov všetkých členských štátov, ktorí sú menovaní vládami týchto štátov, pričom každý štát má jeden hlas bez rozdielu výšky svojho podielu na základnom kapitáli banky. Členmi bankovej rady sú zástupcovia ministerstiev financií a  centrálnych bank jednotlivých členských štátov. Vedúcim delegácie SR v bankovej rade MBHS za SR bol uznesením vlády č. 273 zo dňa 20. júna 2012 menovaný Vazil Hudák, štátny tajomník Ministerstva financií SR.

Najvyšším kontrolným orgánom je Revízna komisia, ktorá  je menovaná bankovou radou na 2 roky a je zložená z predsedu a piatich členov. Preveruje výročnú správu, pokladňu a majetok, evidenciu, účtovníctvo a administratívu banky.

Najvyšším výkonným orgánom je predstavenstvo banky, ktoré prejednáva základné otázky operatívnej činnosti banky, riadi operatívnu činnosť banky a je zodpovedné bankovej rade. Predstavenstvo banky pozostáva z predsedu a členov, menovaných bankovou radou zo zástupcov navrhnutých jednotlivými členskými štátmi banky na dobu 5 rokov. Predseda a členovia predstavenstva pri plnení svojich služobných povinností v súlade so Štatútom vystupujú v pozícii medzinárodných zástupcov nezávislých na organizáciách a oficiálnych predstaviteľoch štátov, občanmi ktorých sú. Aktuálne má Slovenská republika v riadiacej štruktúre MBHS zastúpenie na úrovni člena predstavenstva MBHS a riaditeľa odboru úverovania.

4. Návrh na schválenie Protokolu o zmene Dohody o zriadení a činnosti Medzinárodnej banky hospodárskej   spolupráce zo dňa 22. októbra 1963 (v znení Protokolov zo dňa 18. decembra 1970, 23. novembra 1977 a 18. decembra 1990) a Štatútu Medzinárodnej banky hospodárskej spolupráce (v znení Protokolov zo dňa 18. decembra 1970, 23. novembra 1977 a 18. decembra 1990) 
Základný kapitál MBHS je vo výške 400 mil. EUR (splatená časť cca 36 %). Podiel SR na základnom kapitáli predstavuje 6,0 %, t.j. 24,0 mil. EUR (z toho splatené 8,598  mil. EUR) a to na základe rozdelenia podielu bývalého Československa medzi Českú republiku a Slovenskú republiku v pomere 2:1. 

Dňa 20. februára 2013 nadobudla platnosť Dohoda medzi Medzinárodnou bankou hospodárskej spolupráce a vládou Kubánskej republiky o konečnom vysporiadaní vzájomných finančných pohľadávok a záväzkov. Týmto krokom Kubánska republika odstúpila od Dohody o zriadení a činnosti Medzinárodnej banky hospodárskej spolupráce (v znení Protokolov zo dňa 18. decembra 1970,  23. novembra 1977 a 18. decembra 1990) a tým jej členstvo v MBHS zaniklo. 

Vzhľadom na túto skutočnosť ako aj na základe oznámenia Maďarska o vystúpení z MBHS v roku 1992, predstavenstvo banky predkladá členským krajinám na schválenie Protokol, ktorý upravuje zmenu ustanovujúcich dokumentov. Na podpis tohto Protokolu, ktorý by sa mal uskutočniť počas konania bankovej rady MBHS v júni 2014, za SR je potrebné splnomocnenie vlády SR. Protokol po jeho podpísaní podlieha ratifikácii v jednotlivých členských krajinách MBHS. 

V súvislosti s vystúpením Maďarskej republiky a Kubánskej republiky z MBHS, je potrebné urobiť zmeny podielových vkladov základného a splateného kapitálu banky. V časti splateného kapitálu je potrebné  urobiť zmeny a rozdelenia podľa veľkosti splateného kapitálu členskými krajinami. 

V súlade s článkom 5 Dohody medzi MBHS a vládou Kuby, kubánska strana vráti banke zodpovedajúce potvrdenie o splatenej časti základného kapitálu vo výške  2 527 921 EUR. Na základe toho sa suma splatenej  časti  kapitálu MBHS znížila z 143 455 517 EUR na 140 927 596 EUR. Maďarská republika  je v dokumentoch banky označená ako člen banky, hoci  od 12. októbra 1992 nie je členom banky. V tejto dobe je Maďarsko jedinou krajinou, s ktorou doteraz neboli vysporiadané vzájomné vzťahy. V súčasnosti už neexistujú formálne dôvody, aby banka evidovala čiastku zodpovedajúcu splatenej časti kapitálu Maďarskej republiky v rámci základného kapitálu. Výška splateného základného kapitálu banky v čiastke 14 565 690 EUR (t.j. 2 527 921 EUR a 12 037 769 EUR) bola prevedená do nerozdeleného zisku minulých období.

Bankovou radou MBHS v októbri 2013 bolo prijaté uznesenie pre predstavenstvo banky, aby oficiálnou cestou boli vysporiadané vzájomné vzťahy s Maďarskom a následne bolo právoplatne ukončené členstvo Maďarska v banke.  

Základný kapitál MBHS predstavuje 400 miliónov EUR a bude rozdelený medzi členské krajiny podielom uvedeným v prílohe č. 1.  

Banková rada MBHS v júni 2013 schválila časť nerozdeleného zisku minulých období v sume 58 090 499 EUR, ktorý zaúčtovala do splatenej časti základného kapitálu v súvislosti so skončením členstva Kuby a Maďarska tak, aby celková suma splateného kapitálu bola vo výške 186 980 326 EUR a bola proporcionálne rozdelená medzi členské krajiny (príloha č. 2).  

Výška základného kapitálu SR v MBHS sa zvýši z 24 000 000 EUR na 26 684 000 EUR, t.j. o 2 684 000 EUR. Suma splatenej časti kapitálu pre Slovenskú republiku v MBHS  sa zvýši z 8 598 305 EUR na 12 476 426 EUR,  t.j. o 3 878 121 EUR. Podiel SR  sa zvýši  na základnom kapitáli zo 6 % na 6,671 %  a  na splatenom kapitáli z 5,994%  na 6,672%.

Dohoda o zriadení a činnosti Medzinárodnej banky hospodárskej spolupráce (v znení Protokolov zo dňa 18. decembra 1970, 23. novembra 1977 a 18. decembra 1990)  sa mení nasledovne:
a)	v článku II prvý a druhý odsek znie: "Základný kapitál Medzinárodnej banky hospodárskej spolupráce predstavuje štyristo miliónov eur.

Podielové vklady zmluvných strán do základného kapitálu banky predstavujú:
Bulharská republika		 		–   30,244 miliónov eur
Vietnamská socialistická republika 		–     1,516 miliónov eur
Mongolsko					–     5,336 miliónov eur
Poľská republika				–   48,032 miliónov eur
Ruská federácia 				– 206,356 miliónov eur
Rumunsko					–   28,464 miliónov eur
Slovenská republika 				–   26,684 miliónov eur
Česká republika 				–   53,368 miliónov eur "

b)	 v článku X prvý odsek znie: "Táto dohoda bude uložená na Ministerstve zahraničných vecí Ruskej federácie, ktorá bude plniť funkciu depozitára tejto dohody."

Štatút MBHS (v znení Protokolov zo dňa 18. decembra 1970, 23. novembra 1977 a 18. decembra 1990) sa mení nasledovne :

a)	v článku 5 prvý odsek sa nahrádza takto: "Základný kapitál banky predstavuje 400 miliónov eur."

b)	v článku 35 Štatútu v druhom odseku druhá veta znie takto: "Mena súvahy banky - euro."

5.  Očakávané výsledky a vplyv protokolu 

Hlavným cieľom zmeny dohody je rozdelenie podielových vkladov zmluvných strán do základného kapitálu banky po vystúpení Maďarskej republiky a Kubánskej republiky z MBHS. Základný kapitál banky v sume 400 mil. EUR bude zachovaný a medzi aktuálne členské krajiny sa prerozdelí podľa veľkosti podielov. Okrem toho výška splateného kapitálu sa pre každú členskú krajinu navýši z časti nerozdeleného zisku z minulých rokov.  Slovenskej republike sa zvýši podiel na základnom kapitáli zo 6 % na 6,671 %  a na splatenom kapitáli z 5,994%  na 6,672%.

6. Záver 
Slovenská republika ako zmluvná strana  podporuje a súhlasí s návrhom Protokolu.